ΚΑΝΟΝΙΣΜΟΣ ΛΕΙΤΟΥΡΓΙΑΣ & ΧΡΗΣΗΣ ΔΗΜΟΤΙΚΟΥ ΠΑΡΚΟΥ ΝΑΟΥΣΑΣ
Άρθρο 1: Σκοπός και Πεδίο Εφαρμογής

1.1.Ο παρών κανονισμός αποσκοπεί στην εύρυθμη λειτουργία του Δημοτικού Πάρκου (έκτασης 20 στρεμμάτων), στην ασφάλεια των επισκεπτών, καθώς και στην προστασία των υποδομών του (Θερινό Δημοτικό Θέατρο, παιδική χαρά, τεχνητή λίμνη, αστικός εξοπλισμός, πλακόστρωτοι χώροι εκδηλώσεων, δάπεδα δρόμων και διαδρόμων από κουρασάνι). 

1.2.Οι όροι του παρόντος Κανονισμού είναι υποχρεωτικοί για κάθε ιδιώτη, μισθωτή, σύλλογο ή φορέα που κάνει χρήση των χώρων του πάρκου.

Άρθρο 2: Γενική Απαγόρευση Διέλευσης Οχημάτων και Ωράριο Λειτουργίας

2.1. Καθολική Απαγόρευση: 

Απαγορεύεται ρητά η είσοδος και η διέλευση κάθε είδους μηχανοκίνητου οχήματος (αυτοκίνητα, δίκυκλα, φορτηγά, ηλεκτρικών πατινιών καθώς και κάθε είδους ηλεκτροκίνητου μέσου μικροκινητικότητας) εντός του πάρκου και των πλακόστρωτων χώρων αυτού. Το πάρκο προορίζεται αποκλειστικά για την κίνηση πεζών.

2.2. Εξαιρέσεις: 

α. Κατ' εξαίρεση επιτρέπεται η είσοδος μόνο σε:

β. Οχήματα έκτακτης ανάγκης (Ασθενοφόρα, Πυροσβεστική, Αστυνομία).

γ. Οχήματα συντήρησης του Δήμου.

δ. Συμβατικά ποδήλατα, υπό την αυστηρή προϋπόθεση ότι αυτά κινούνται με ταχύτητα ίση ή όχι σημαντικά μεγαλύτερη από αυτή ενός πεζού.

ε. Ηλεκτρικά ή συμβατικά αμαξίδια ΑΜΕΑ

στ. Οχήματα τροφοδοσίας του καταστήματος εστίασης «ΚΙΟΣΚΙ»
αυστηρά βάσει των όρων του ειδικού Μνημονίου Συνεργασίας του «Παραρτήματος Α» που αφορά την τροφοδοσία της εκάστοτε επιχείρησης, το οποίο Μνημόνιο Συνεργασίας με τις ειδικές του προβλέψεις αποτελεί σώμα του παρόντος Κανονισμού. Το Μνημόνιο του Παραρτήματος Α συνυπογράφεται και γίνεται δεκτό υποχρεωτικά από κάθε μισθωτή ή άλλως χρήστη του καταστήματος «ΚΙΟΣΚΙ».

2.3. Το Πάρκο λειτουργεί καθημερινά. Με απόφαση του αρμοδίου Οργάνου του ο Δήμος Η. Π. Νάουσας δύναται να ορίσει ώρες λειτουργίας του Πάρκου κατόπιν Εισήγησης της Διεύθυνσης Περιβάλλοντος και Πρασίνου του Δήμου.

Άρθρο 3: Προστασία του Χλωριδικού Πλούτου, της Πανίδας και της Τεχνητής Λίμνης του Πάρκου

3.1. Διαφύλαξη Πρασίνου: Απαγορεύεται η κοπή, η εκρίζωση, η καταστροφή ή η αλλοίωση των δέντρων, των θάμνων, των ανθοφόρων φυτών και των παρτεριών του Πάρκου.

3.2. Σπάνια Είδη: Ιδιαίτερη μέριμνα λαμβάνεται για τα σπάνια είδη κηποτεχνίας. Η πρόσβαση στα παρτέρια παραγωγής του ειδικού φυτωρίου επιτρέπεται μόνο στο εξουσιοδοτημένο προσωπικό.

3.3. Χλοοτάπητας: Η χρήση των χώρων πρασίνου για ανάπαυση επιτρέπεται, εκτός αν υπάρχουν ειδικές σημάνσεις απαγόρευσης για λόγους αναγέννησης του εδάφους.

3.4. Απαγόρευση Σίτισης Πτηνών: Απαγορεύεται αυστηρά η σίτιση των πτηνών της λίμνης (π.χ. πάπιες κλπ) από τους επισκέπτες με ακατάλληλες τροφές (π.χ. ψωμί), καθώς βλάπτουν την υγεία τους και ρυπαίνουν το οικοσύστημα.

3.5. Προστασία Ζώων: Κάθε μορφή ενόχλησης, καταδίωξης, τραυματισμού ή αιχμαλωσίας της πανίδας του Πάρκου διώκεται ποινικά και επιφέρει αυστηρά διοικητικά πρόστιμα.

3.6. Καθαριότητα Τεχνητής Λίμνης: Απαγορεύεται η ρίψη αντικειμένων, σκουπιδιών ή χημικών ουσιών εντός της τεχνητής λίμνης του Πάρκου. 

3.7. Πρόστιμα Παραβάσεων: Η παράβαση των ανωτέρω διατάξεων του παρόντος άρθρου επισύρει διοικητικό πρόστιμο ύψους εκατό (100) Ευρώ για κάθε παράβαση των παραγράφων 3.1., 3.2, 3.3, 3.4, 3.6, ενώ για κάθε παράβαση της παραγράφου 3.5, επιβάλλεται διοικητικό πρόστιμο ύψους διακοσίων πενήντα (250) Ευρώ για κάθε παράβαση.
Άρθρο 4: Συμπεριφορά και Διαχείριση Κατοικιδίων

4.1. Χρήση Οδηγού (Λουριού): Η είσοδος δεσποζόμενων ζώων συντροφιάς επιτρέπεται αποκλειστικά και μόνο εφόσον είναι δεμένα με κοντό λουρί και συνοδεύονται.

4.2. Υγιεινή: Οι ιδιοκτήτες υποχρεούνται να περισυλλέγουν άμεσα τα περιττώματα των ζώων τους.

4.3. Ζώνες Αποκλεισμού: Απαγορεύεται η παρουσία κατοικιδίων εντός της παιδικής χαράς, πέριξ της λίμνης σε απόσταση μικρότερη των 2 μέτρων από την όχθη αυτής και πλησίον της περίφραξης του χώρου φύλαξης των πτηνών.

4.4. Πρόστιμα Παραβάσεων: Η παράβαση των ανωτέρω διατάξεων του παρόντος άρθρου επισύρει διοικητικό πρόστιμο ύψους εκατό (100) Ευρώ για κάθε παράβαση.

Άρθρο 5: Καθαριότητα, Διαχείριση Απορριμμάτων και Αισθητική Χώρου

5.1. Χρήση Κάδων: Οι επισκέπτες οφείλουν να χρησιμοποιούν τους κάδους απορριμμάτων εντός του Πάρκου για τη ρίψη κάθε είδους απορρίμματος.

5.2. Ρύπανση και Διαφήμιση: Η εγκατάλειψη σκουπιδιών, πλαστικών ή αναλώσιμων στους διαδρόμους, τα παγκάκια ή τους χώρους πρασίνου απαγορεύεται αυστηρά. Απαγορεύεται εντός του πάρκου η τοποθέτηση διαφημιστικών πινακίδων, εκτός από την είσοδο του θερινού θεάτρου, ρητά επιτρεπομένης της τοποθέτησης μπάνερ επί της εισόδου του πάρκου για τη γνωστοποίηση τρεχουσών εκδηλώσεων του Δήμου.

5.3. Απαγορεύεται το γκραφίτι, η αναγραφή συνθημάτων επί των Μνημείων και του αστικού εξοπλισμού  του Πάρκου

5.4. Απαγορεύεται το άναμμα φωτιάς για οποιαδήποτε αιτία σε όλη την έκταση του Πάρκου

5.5. Πρόστιμα Παραβάσεων: Για κάθε παράβαση του παρόντος άρθρου επιβάλλεται διοικητικό πρόστιμο εκατό (100) Ευρώ.

Άρθρο 6: Όροι Διεξαγωγής Εκδηλώσεων από Συλλόγους & Φορείς

Για τη διοργάνωση εκδηλώσεων στο Θερινό Θέατρο ή στο πλακόστρωτο από πολιτιστικούς, αθλητικούς ή άλλους συλλόγους και εν γένει ιδιωτικούς ή άλλους φορείς, ορίζονται τα εξής:

6.1. Άδεια Χρήσης: Κάθε φορέας υποχρεούται να αιτηθεί εγγράφως την παραχώρηση του χώρου από το αρμόδιο Τμήμα του Δήμου Η. Π. Νάουσας. Με την έγκριση της αίτησης, ο φορέας αποδέχεται ανεπιφύλακτα τον παρόντα Κανονισμό.

6.2. Φόρτωση / Εκφόρτωση Υλικών: Η μεταφορά ηχητικών συστημάτων, σκηνικών, καθισμάτων και κάθε είδους εξοπλισμού θα γίνεται χειροκίνητα (π.χ. με καρότσια μεταφοράς) από το σημείο δίπλα στο Ηρώο προς τον χώρο της εκδήλωσης.

6.3. Υποχρέωση Καθαριότητας & Αποκατάστασης: Ο εκάστοτε χρήστης φέρει την αποκλειστική ευθύνη για τη διατήρηση της καθαριότητας του χώρου και την ορθή χρήση των υποδομών του Θεάτρου και του πλακόστρωτου.

Άρθρο 7: Απαγόρευση Διάτρησης και Πάκτωσης

Κατά την τοποθέτηση πάγκων, περιπτέρων, στεγάστρων, ομπρελών, σκηνών ή οποιασδήποτε άλλης κατασκευής για τις ανάγκες φεστιβάλ και πάσης φύσεως εκδηλώσεων, τόσο στους διαδρόμους κατασκευασμένους από το υλικό κουρασάνι όσο και στον χώρο του πλακόστρωτου, ορίζονται αυστηρά τα εξής:

7.1. Ρητή Απαγόρευση Τρυπήματος, διάτρησης, πάκτωσης: Απαγορεύεται καθολικά και χωρίς καμία εξαίρεση το τρύπημα, το κάρφωμα, η διάτρηση ή η πάκτωση του εδάφους με οποιοδήποτε μέσο (στριφώνια, μεταλλικές σφήνες, καρφιά κ.λπ.).

7.2. Προστασία Επιφάνειας: Κάτω από τα πόδια των πάγκων ή τα βαριά αντικείμενα υποχρεούται ο κάθε χρήστης πρέπει να τοποθετεί ειδικά προστατευτικά υλικά, ώστε να αποφεύγονται οι χαρακιές και οι σημειακές πιέσεις στο κουρασάνι.

7.3. Για κάθε παράβαση του παρόντος άρθρου επιβάλλεται πρόστιμο διακοσίων πενήντα (250) Ευρώ στον χρήστη.
7.4. Ειδικότερα επί βλάβης στο υλικό από κουρασάνι, πλέον των ανωτέρω, προβλέπονται τα εξής: Ο χρήστης είναι υποχρεωμένος πέραν του προστίμου να προβεί άμεσα στην επιδιόρθωση της βλάβης στο κουρασάνι σύμφωνα με τεχνική έκθεση που θα συντάξει η Τεχνική Υπηρεσία του Δήμου, ενώ είναι υποχρεωμένος να χρησιμοποιήσει υλικό (κουρασάνι) το οποίο θα εγκρίνει προηγουμένως η Τεχνική Υπηρεσία του Δήμου και το οποίο θα εγκατασταθεί με αποκλειστικές δαπάνες του χρήστη σύμφωνα τους Κανόνες της τέχνης και της τεχνικής. Για την επιδιόρθωση της βλάβης κατά τα ανωτέρω θα εκδίδεται βεβαίωση του επιβλέποντος μηχανικού του χρήστη ο οποίος επέβλεψε και προέβη στην αποκατάσταση της βλάβης, ώστε να πιστοποιείται η κατά τα ανωτέρω ορθή επιδιόρθωση αυτής. Σε αντίθετη περίπτωση ο Δήμος θα προβεί μόνος του στην ανάθεση αποκατάστασης της βλάβης και θα διεκδικήσει δικαστικά την προκληθείσα δαπάνη ανόρθωσης από τον χρήστη. 

7.5. Ο Δήμος δύναται να μην χορηγήσει άδεια σε χρήστη ο οποίος σε προηγούμενη παραχώρηση προξένησε ζημία στις εγκαταστάσεις του Δήμου.
Άρθρο 8: Διαδικασία Παράδοσης & Υποχρεωτικού Ελέγχου

8.1. Έλεγχος μετά την Εκδήλωση: 

Αμέσως μετά την ολοκλήρωση της εκδήλωσης (ή το αργότερο το επόμενο πρωί, αναλόγως της ώρας), κλιμάκιο ή εντεταλμένος υπάλληλος του Δήμου θα πραγματοποιεί αυτοψία στον χώρο (πλακόστρωτο, θέατρο, περιβάλλων χώρος) παρουσία του εκπροσώπου του συλλόγου.

8.2. Πρωτόκολλο Παράδοσης: 

Κατά την αυτοψία θα ελέγχεται:

· Η καθαριότητα του χώρου.

· Η ύπαρξη τυχόν φθορών, σπασιμάτων ή κηλίδων (π.χ. από λάδια, χημικά) στο πλακόστρωτο δίπλα στο Ηρώο ή στις κερκίδες του Θεάτρου.

· Η κατάσταση του εξοπλισμού (φωτιστικά, καλωδιώσεις, υποδομές).

· Η ύπαρξη τυχόν οπών, τρυπημάτων ή σημαδιών πάκτωσης στις επιφάνειες από πλάκες ή κουρασάνι.

8.3. Καταλογισμός Ζημιών: Σε περίπτωση που διαπιστωθούν βλάβες ή ελλιπής καθαριότητα, συντάσσεται σχετική έκθεση. Ο χρήστης υποχρεούται να καλύψει εξ ολοκλήρου το κόστος αποκατάστασης των ζημιών λαμβάνοντας υπ όψη τα προβλεπόμενα στο άρ 4 του παρόντος άμεσα. 

8.4. Ρήτρα Αποκλεισμού: Σε περίπτωση που χρηστής τυχόν αρνηθεί την αποκατάσταση ή παραβιάσει την απαγόρευση οχημάτων, αποκλείεται αυτόματα από οποιαδήποτε μελλοντική παραχώρηση χώρου ή επιχορήγηση από τον Δήμο. Για τον σκοπό αυτό η Υπηρεσία που διαπίστωσε την παράβαση οφείλει να ενημερώνει την αρμόδια Υπηρεσία έκδοσης παραχωρήσεων των χώρων.

Άρθρο 9: Λοιπές διατάξεις

Αρμόδια όργανα για την τήρηση, τον έλεγχο, την εφαρμογή του παρόντος (βεβαίωση παραβάσεων, επιβολή προστίμων) είναι η Δημοτική Αστυνομία και η Ελληνική Αστυνομία εντός του πλαισίου αρμοδιοτήτων τους.

ΠΑΡΑΡΤΗΜΑ Α

ΤΕΧΝΙΚΑ ΣΤΟΙΧΕΙΑ ΓΙΑ ΤΟ

ΜΝΗΜΟΝΙΟ ΣΥΝΕΡΓΑΣΙΑΣ & ΟΡΩΝ ΕΙΣΟΔΟΥ

1. Σκοπός Στο πλαίσιο των εργασιών ανάπλασης του Δημοτικού Πάρκου και με γνώμονα την προστασία των νέων υποδομών και των ειδικών δαπέδων (κουρασάνι), το παρόν ορίζει τους κανόνες χρήσης του οδικού δικτύου εντός του πάρκου από τον μισθωτή και τους προμηθευτές του.
2. Παραχώρηση Πρόσβασης (Μπάρα Εισόδου): Στον μισθωτή του καταστήματος «ΚΙΟΣΚΙ» παραδίδεται τηλεχειριστήριο λειτουργίας της μπάρας εισόδου που έχει τοποθετηθεί στην παράπλευρη είσοδο του Πάρκου. Ο μισθωτής οφείλει να χρησιμοποιεί την μπάρα εισόδου κατά τις προβλέψεις του παρόντος Μνημονίου και Κανονισμού.

3. Υποχρεώσεις Μισθωτή & Περιορισμοί

· Περιορισμός Φορτίου: Απαγορεύεται η είσοδος οχημάτων άνω των 3.5 τόνων, καθώς το δάπεδο τύπου «κουρασάνι» δεν είναι κατασκευασμένο για βαρέα οχήματα.

· Ευθύνη Τρίτων: Ο Μισθωτής καθίσταται πλήρως και αποκλειστικά υπεύθυνος για τις πράξεις των προμηθευτών ή συνεργατών του στους οποίους επιτρέπει την είσοδο.

· Διαδρομή: Τα οχήματα οφείλουν να κινούνται αυστηρά εντός των προκαθορισμένων ορίων του δρόμου που ορίζεται στο σκαρίφημα που ακολουθεί, και με ελάχιστη ταχύτητα και να ακολουθούν γραμμική πορεία. Η έξοδος από το πάρκο θα πραγματοποιείται με την ίδια ακριβώς διαδρομή που χρησιμοποιήθηκε κατά την είσοδο. Απαγορεύεται ρητά οποιαδήποτε κίνηση εκτός του καθορισμένου δρόμου (απαγόρευση αναστροφής), προς αποφυγή τριβής και καταστροφής του τάπητα από κουρασάνι.

· Κάθε όχημα που κινείται εντός της καθορισμένης διαδρομής θα συνοδεύεται υποχρεωτικά από πεζό άτομο της επιχείρησης. Ο συνοδός οφείλει να επιβλέπει την πορεία του οχήματος, διασφαλίζοντας ότι δίδεται απόλυτη προτεραιότητα στους πεζούς. Το όχημα υποχρεούται να σταματά ή να επιβραδύνει όσο χρειάζεται, ώστε να διασφαλίζεται η ασφαλής κίνηση των παιδιών και των πολιτών καθώς και η αποφυγή ατυχημάτων.

4. Αποκατάσταση Ζημιών 

· Βλάβες: Οποιαδήποτε φθορά, ρωγμή ή καταστροφή προκληθεί στο οδόστρωμα ή στον εξοπλισμό του πάρκου από όχημα που εισήλθε με τη χρήση της κάρτας του Μισθωτή, θα βαρύνει οικονομικά εξ ολοκλήρου τον Μισθωτή
· Αποκατάσταση: Ο Δήμος θα προβαίνει σε καταγραφή της βλάβης και ο Μισθωτής υποχρεούται να την αποκαταστήσει με δικά του έξοδα και με υλικά ίδιας ποιότητας, υπό την επίβλεψη της Τεχνικής Υπηρεσίας και λαμβάνοντας υπ όψη το άρθρο 7.4. του Κανονισμού

ΠΑΡΑΡΤΗΜΑ Β

ΣΚΑΡΙΦΙΜΑ ΕΙΣΟΔΟΥ ΟΧΗΜΑΤΩΝ ΑΡΘΡΟΥ 3 ΜΝΗΜΟΝΙΟΥ

